Rasmus Würtz og Kent Nielsen mener, at AaB spillede en flot kamp, men slog ikke til, da chancerne bød sig.

Skuffelsen lyste ud af spillere og trænere i AaB-lejren efter kampen mod OB, hvor nordjyderne måtte nøjes med et enkelt point i en kamp, hvor hjemmeholdet i hovedparten af de 90 minutter havde godt styr på OB's offensiv. - Man havde vel egentlig mest lyst til at grave sig ned ved scoringen til 2-2. Det var fuldstændig unødvendigt, at vi ikke vandt sådan en kamp. - Ud fra spil og chancer burde vi også havde scoret mere end de to mål, siger Rasmus Würtz. Han mener, at AaB havde lukket kampen på de mange chancer og sparket bolden langt væk i de afgørende minutter til sidst, hvis holdet havde haft lidt mere kynisme. - Vi gjorde mange ting rigtige. Vi var der i duellerne, producerede chancerne og kontrollerede kampen langt hen ad vejen. Så det er bitter følelse at stå med lige nu, siger Würtz. AaB-træner Kent Nielsen vurderer, at hjemmeholdet spillede en stærk første halvleg og var kontrollerende i anden halvleg. - Vi havde meget godt styr på det, men når vi ikke brugte vores omstillinger i anden halvleg til at få det afgjort, så kommer man ud for det her, siger træneren.